
Domnului deputat Iulian Iancu, 

Preşedintele Comisiei pentru industrii şi servicii 
AVIZ

asupra Proiectului de Lege privind finanţarea de la bugetul de stat a Sistemului naţional unic pentru apeluri de urgenţă
În conformitate cu prevederile art. 95 din Regulamentul Camerei Deputaţilor republicat, Biroul permanent a trimis spre dezbatere şi avizare Comisiei pentru tehnologia informaţiei şi comunicaţiilor Proiectul de Lege privind finanţarea de la bugetul de stat a Sistemului naţional unic pentru apeluri de urgenţă – PL.x 379/17.06.2008.
Potrivit prevederilor art. 61 din Regulamentul Camerei Deputaţilor, republicat, membrii Comisiei pentru tehnologia informaţiei şi comunicaţiilor au examinat proiectul de lege în şedinţa din 23 iunie 2008. În urma dezbaterilor, membrii comisiei au hotărât, cu majoritate de voturi a membrilor prezenţi, avizarea negativă a proiectului de lege, din următoarele considerente: 
- cheltuielile pentru administrarea Sistemului naţional unic pentru apeluri de urgenţă se reglementează prin proiectul de Lege pentru aprobarea Ordonanţei de urgenţă a Guvernului nr.34/2008 privind organizarea şi funcţionarea Sistemului naţional unic pentru apeluri de urgenţă, proiect care a fost aprobat în şedinţa comună a Comisiei pentru industrii şi servicii şi a Comisiei pentru tehnologia informaţiei şi comunicaţiilor.


- problemele privind patrimoniul Sistemului naţional unic pentru apeluri de urgenţă au făcut obiectul hotărârii Guvernului nr. 458/21.04.2008.
PREŞEDINTE,

           dr. Varujan Pambuccian

